
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности Министарства грађевинарства, саобраћаја и инфраструктуре, покренутом по притужби A.A., након спроведеног испитног поступка Заштитник грађана је сачинио следећи
ИЗВЕШТАЈ  СА  ПРЕПОРУКАМА 
Заштитнику грађана се притужбом обратио A.A. указујући на незадовољство радом републичке грађевинске инспекције Министарства грађевинарства, саобраћаја и инфраструктуре, а везано за бесправну градњу на кат.пар…..
Из навода притужбе произилази да надлежни грађевински инспектор, приликом поступања по његовој представци, није утврдио да ли постоји грађевинска дозвола за извођење радова на кат.пар…., те нарочито да ли постоји одобрење/дозвола да се струјни кабл од 10000 волти спроведе кроз катастарску парцелу … у времену од 05. маја 2021. године, када су извођени радови, а што је утврђено од стране Министарства унутрашњих послова. Коначно, притужилац напомиње да је у тренутку подношења пријаве био власник кат.пар…., од које су касније настале две кат.пар…., те да је до данашњег дана остало непознато ко је инвеститор и извођач наведених радова, што му онемогућава да своја права даље заштити у одговарајућем поступку.

Оцењујући наводе из притужбе и документацију приложену, те чињеницу да је у конкретном случају реч о примени републичких закона, других прописа и општих аката,  те нарочито наводе притужиоца да је предметни струјни кабл спроведен кроз предметну катастарску парцелу супротно позитивним прописима, Заштитник грађана је дана 09. децембра 2022. године донео закључак о покретању испитног поступка, те је актом од 09. децембра 2022. године од Министарства грађевинарства, саобраћаја и инфраструктуре, затражио изјашњење о свим релевантним чињеницама које се односе на притужбу.

Поступајући по наведеном захтеву Министарство грађевинарства, саобраћаја и инфраструктуре је уз допис  од 23. децембра 2022. године, доставила изјашњење Сектора за инспекцијски надзор као и Сектора за грађевинске послове, спровођење обједињене процедуре и озакоњење тог министарства.
Из навода изјашњења Сектора за инспекцијски надзор Министарства грађевинарства, саобраћаја и инфраструктуре од 22. децембра 2022. године између осталог произилази да сагласно одредбама Закона о планирању и изградњи  надлежни орган (Министарство надлежно за послове грађевинарства, надлежни орган аутономне покрајине, односно, надлежни орган јединице локалне самоуправе спроводи обједињену процедуру, у [image: image1.jpg]


оквиру које се издата решења о грађевинској дозволи достављају надлежној грађевинској инспекцији.
У изјашњењу се даље наводи да како је одредбама чл. 133 истог закона прописано да Министарство издаје грађевинску дозволу за изградњу објеката термоелектрана снаге 10 МW и више, [image: image2.jpg]


термоелектрана-топлана електричне снаге 10 MW и више и других објеката за производњу [image: image3.jpg]


електричне енергије снаге 10 MW и више, као и електроенергетских водова, и [image: image4.jpg]


трансформаторских станица напона 110 и више kV, републичка грађевинска инспекција нема сазнање да ли је издата грађевинска дозвола за извођење радова на „постављању струјног кабла од 10000 волти”, на кат.парц….. 

Из навода изјашњења Сектора за грађевинске послове, Министарства грађевинарства, саобраћаја и инфраструктуре спровођење обједињене процедуре од 21. децембра 2022. године између осталог произилази исти не располаже траженим информацијама у вези са наводима из предметног закључка Заштитника грађана, а да је увидом у расположиву документацију утврђено да ово министарство није издало грађевинску дозволу за извођење радова на предметним катастарским парцелама.
Увидом у копију потврде Полицијске управе за град Београда-Полицијска станица … од 12. маја 2021. године, може се уочити да су поступајући по пријави притужиоца од 05. маја 2021. године, полицијски службеници изашли на место догађаја, те између осталог констатовали да је на кат.апр… рађен ископ и постављен бетонски стуб.

Увидом у копију дописа Електродистрибуције Србије  од 18. августа 2021. године, може се уочити да се истим притужилац обавештава да  Електродистрибуција Србије није изводила радовe на полагању струјног кабла код Кружног пута…, те да је за евентуално измештање потребно да се притужилац обрати фирми" …," , као извођачу радова који су извршили полагање предметног кабла.

Имајући у виду напред предочено чињеничнио стање, и прилоге достављене уз притужбу, Заштитник грађана сматра да се приликом оцене законитости и правилности рада Министарства грађевинарства, саобраћаја и инфраструктуре, морају узети у обзир релевантне одредбе Закона о инспекцијском надзору, Закона о планирању и изградњи, Закона о општем управном поступку и Закона о државној управи.
Чланом 2. Закона о инспекцијском надзору, прописано је да је инспекцијски надзор посао државне управе чија садржина и појам су утврђени законом којим се уређује рад државне управе, кога врше органи државне управе, органи аутономне покрајине и органи јединица локалне самоуправе, с циљем да се превентивним деловањем или налагањем мера обезбеди законитост и безбедност пословања и поступања надзираних субјеката и спрече или отклоне штетне последице по законом и другим прописом заштићена добра, права и интересе.
Чланом 15. ставом 1. Закона о инспекцијском надзору прописано је да пре почетка инспекцијског надзора, инспектор прикупља податке о претходним инспекцијским надзорима над надзираним субјектом и друге податке од значаја за предстојећи надзор, путем информационог система и других база података, као и путем непосредног сазнања и информисања и на други одговарајући начин.

Чланом 3. ставом 1. тачком 5. Закона о инспекцијском надзору прописано је да је ризик комбинација вероватноће настанка штетних последица по законом и другим прописом заштићена добра, права и интересе, које могу настати из пословања или поступања надзираног субјекта, и вероватне тежине тих последица, док је тачком 10. истог члана прописано да је превентивни инспекцијски надзор је инспекцијски надзор усредсређен на спречавање настанка вероватних штетних последица.

Чланом 4. ставом 2. Закона о инспекцијском надзору, прописано је да је у поступку вршења инспекцијског надзора инспектор, односно други овлашћени службеник поступа сагласно начелима и правилима деловања државне управе и начелима и правилима деловања државних службеника, односно службеника аутономне покрајине и јединице локалне самоуправе, као и сагласно начелима и правилима поступка којима је уређен општи управни поступак.
Чланом 30. ставом 1. Закона о инспекцијском надзору  прописано је да ако инспектор нађе да је надзирани субјекат повредио закон или други пропис чију примену надзире друга инспекција, дужан је да, према свом знању и искуству, о стању које је затекао састави записник, којег без одлагања прослеђује инспекцији у чијем делокругу је делатност коју обавља или активност коју врши надзирани субјекат, као и другом надлежном органу и Координационој комисији, ради предузимања радњи и мера из делокруга те инспекције, односно вршења заједничког инспекцијског надзора или сарадње у обављању послова. 

Чланом 10. ставом 1. Закона о општем управном поступку, прописано је да је орган је дужан да правилно, истинито и потпуно утврди све чињенице и околности које су од значаја за законито и правилно поступање у управној ствари.

Чланом 5. ставом 1. Закона о општем управном поступку, прописано је да орган поступа на основу закона, других прописа и општих аката, док је ставом 2. истог члана прописано да када је законом овлашћен да одлучује по слободној оцени, орган одлучује у границама законом датог овлашћења и сагласно циљу због кога је овлашћење дато. 

Чланом 175.  Закона о планирању и изградњи  између осталог је прописано да грађевински инспектор у вршењу инспекцијског надзора има право и дужност да проверава да ли је за објекат који се гради, односно за извођење радова издата грађевинска дозвола и потврђена пријава о почетку грађења, односно издато решење из члана 145. овог закона и да. Такође, сходно наведеном члану Закона о планирању и изградњи грађевински инспектор је у вршењу инспекцијског надзора,овлашћен да уђе на градилиште и објекте у изградњи, да тражи исправе у циљу идентификације лица, да узима изјаве од одговорних лица, фотографише или сачини видео снимак градилишта или објекта, као и да предузима друге радње везане за инспекцијски надзор, у циљу утврђивања чињеничног стања. 

Чланом 176. Закона о планирању и изградњи, између осталог је прописано да је  у вршењу инспекцијског надзора грађевински инспектор овлашћен да нареди решењем обуставу радова и уклањање објекта или његовог дела, ако се објекат гради или је његово грађење завршено без грађевинске дозволе, односно ако се објекат гради супротно локацијским условима, односно грађевинској дозволи, односно потврди о пријави радова.
Чланом 182. Закона о планирању и изградњи, прописано је да кад грађевински инспектор, у вршењу инспекцијског надзора, утврди да је инвеститор непознат, решење, односно закључак о дозволи извршења доставља се прибијањем на огласну таблу надлежног органа и прибијањем на објекат који се гради, односно употребљава, што се констатује забелешком инспектора о времену и месту доставе на решењу, односно закључку о дозволи извршења. Забелешка из става 1. овог члана садржи све релевантне податке о дану, месту и врсти објекта као и о имену инвеститора или извођача радова уколико је оно познато, а уколико није поступак ће се водити против непознатог лица. Накнадним идентификовањем инвеститора или извођача радова или променом инвеститора или извођача радова, поступак из става 1. овог члана се не прекида нити се продужавају рокови одређени у том поступку. Решење, односно закључак из става 1. овог члана сматра се уредно достављеним даном прибијања на огласну таблу надлежног органа и прибијањем на објекат који се гради, односно употребљава
Чланом 138.  ставом 1. Закона о планирању и изградњи прописано је да надлежни орган доставља решење о грађевинској дозволи инспекцији која врши надзор над изградњом објеката, а ако је решење издало министарство, односно аутономна покрајина, решење се доставља јединици локалне самоуправе на чијој територији се гради објекат, ради информисања.
Чланом 172. став 4. Закона о планирању и изградњи прописано је да се општини, граду и граду Београду, поверава  вршење инспекцијског надзора над изградњом објеката за које издају грађевинску дозволу на основу овог закона.

Чланом 172. Закона о планирању и изградњи прописано је да се Министарство грађевинарства, саобраћаја и инфраструктуре врши надзор над извршавањем одредаба наведеног закона као и прописа донетих на основу истог.

Чланом 51. став 2. Закона о државној управи, прописано је да Влада и органи државне управе задржавају и после поверавања послова државне управе одговорност за њихово извршавање.
Неулазећи у избор законом прописаних мера, које стоје грађевинском инспектору на располагању приликом поступања по представкама којима се иницира покретање поступка инспекцијског надзора, Заштитник грађана сматра да је основни предуслов да би се донела одлука о начину поступања са представком претходно утврђивање чињеничног стања поводом околности на које се представком указује.
Наиме, приликом поступања по упућеним представкама, нарочито оним којима се указује да су изведени одређени радови који по својој природи могу представљати изазов за безбедност грађана или имовине, пре свега је потребно утврдити да ли је за предметне радове издата одговарајућа дозвола или одобрење, и да ли се исти у складу са тим и изводе.

Самосталност у поступању грађевинског инспектора
 оивичена је границама његових овлашћења и стручне компентенције која су предвиђена законом, што подразумева да се мора искључити сваки облик произвољности приликом поступања по представкама грађана, нарочити ако се истима указује на извођење радова супротно позитивним прописима. 
Сходно изнетом, како степен дискреционог поступања надлежних органа мора бити уподобљен начелима управног поступка, који подразумевају да је одлучивање по слободној оцени условљено границама датог овлашћења и задатом циљу због којег је овлашћење дато, произилази да оцена неког стања може бити дата само уколико орган претходно правилно, истинито и потпуно утврди све чињенице и околности које су од значаја за законито и правилно поступање. 

Имајући у виду примарни циљ прописаних овлашћења грађевинске инспекције, Заштитник грађана сматра да је пре заузимања става о исходу предметне представке, било потребно утврдити да ли се  грађевински радови изводе у складу са позитивним прописима, што је у конкретном случају инспекција којој се притужилац обратио пропустила да утврди.

Стога остаје нејасан став републичке грађевинске инспекције Министарства грађевинарства, саобраћаја и инфраструктуре, да обзиром да  надлежни орган који спроводи обједињену процедуру, (у [image: image5.jpg]


оквиру које се издају решења о грађевинској дозволи) иста достављају надлежној грађевинској инспекцији, те како републичка грађевинска инспекција нема сазнање да ли је издата грађевинска дозвола за извођење радова на предметној катастарској парцели, то иста у конкретном случају није покренула вандредни инспекцијски надзор.
То нарочито, ако се имају у виду  овлашћења, а пре свега обавезе грађевинског инспектора која произилазе из одредаба Закона о планирању, да је представком притужиоца управо указано да се радови одвијају без грађевинске дозволе, а да сама републичка грађевинска инспекција наводи да није имала податке да ли је за предметну локацију издата грађевинска дозвола. Наиме, управо су наведене околности код поступајућег инспектора морале да изазову разумну сумњу која би била повод да се пре коначне одлуке о поступању по упућеној представци, утврди да ли се предметни радови изводе у складу са позитивним прописима.
С друге стране, уколико је републичка грађевинска инспекција Министарства грађевинарства, саобраћаја и инфраструктуре сматрала да није надлежна да разматра наводе из представке притужиоца у делу који се тиче спорног постављања струјног кабла, било је потребно да о томе обавести надлежну инспекцију и сходно својим овлашћењима затражи извештај о њеном поступању, што она према доступним подацима није учинила.

То нарочито, ако се има у виду да су послови грађевинске инспекције послови који су само поверени надлежном локалној самоуправи или аутономној покрајини,  те да Министарство грађевинарства, саобраћаја и инфраструктуре као надлежни орган државне управе у конкретном случају
 задржава и после поверавања тих послова, одговорност за њихово извршавање.

Заштитник грађана, овом приликом указује да у светлу напред наведених околности, посебно обесхрабрује чињеница да Сектор за инспекцијски надзор Министарства грађевинарства, саобраћаја и инфраструктуре након покретања поступка од стране Заштитника грађана, иако упознат са околностима везаним за извођења радова на предметној локацији, није препознао потребу да поново размотри представку притужиоца и потпуно утврди чињенично стање у конкретном случају.  

Непредузимањем свих расположивих мере из своје надлежности од стране републичке грађевинска инспекција Министарства грађевинарства, саобраћаја и инфраструктуре у конкретном случају,  према мишљењу Заштитника грађана за последицу је између осталог имало и изостанак утврђивања чињеничног стања од значаја за правилан исход поступања по представци притужиоца, што га је онемогућило да дође до свих неопходних информација ради даље заштите његових имовинских права.
Наиме, органи јавне власти и јавни службеници увек делују у оквиру и на основу Устава, закона и других прописа и примењују правила и поступке прописане важећим прописима. Супротно наведеном, органи надлежни за примену Закона о планирању и изградњи, а нарочито они надлежни за вршење надзора над његовом применом, пропуштањем да поступе сходно законским овлашћењима, заправо посредно даље подстичу инвеститоре нелегалне градње, а савесне грађане обесхрабрују у настојању да верују у постојање правне државе.
Имајући у виду да се на основу напред утврђеног чињеничног стања могу констатовати пропусти у раду контролисаног органа, ради отклањања уочених недостатака, као и у циљу унапређења рада органа управе и спречавања сличних пропуста у будућности сагласно члану 37. став 3. Закона о Заштитнику грађана, Заштитник грађана упућује следеће препоруке
Потребно је да Сектор за инспекцијски надзор Министарства грађевинарства, саобраћаја и инфраструктуре, брижљиво размотри све околности конкретног случаја, укључујући и оне на које је притужилац указао у својој представци
, те водећи се одредбама Закона о планирању и изградњи и Закона о инспекцијском надзору предузме све мере из своје надлежности поводом извођења грађевинских радова на предметној локацији. 

Министарства грађевинарства, саобраћаја и инфраструктуре обавестиће Заштитника грађана, у року од 60 дана од дана пријема овог извештаја о поступању по упућеној препоруци, уз достављање релевантне документације и других доказа на основу којих се са сигурношћу може утврдити да је по истим поступљено.

Заштитник грађана указује да је потребно и да у будућем раду грађевински инспектори Министарства грађевинарства, саобраћаја и инфраструктуре, поступајући по представкама грађана, исте пажљиво размотре и утврде све одлучне чињенице пре заузимања става о исходу њихових представки. 
Заштитник грађана сматра да је сходно принципима "добре управе" потребно да надлежни органи Министарства грађевинарства, саобраћаја и инфраструктуре, на сваки образложени поднесак/представку грађана упуте одговарајући писмени одговор, нарочито у ситуацијама када се органу обраћа неука странка, која захтева писмени одговор, који јој може омогућити да даље заштити своја права и интересе пред надлежним органом на који је усмено упућена.
Против заузетог става из упућених препорука Заштитник грађана није допуштено правно средство јер Заштитник грађана не одлучује о правима и обавезама физичких нити правних лица.

	ЗАМЕНИЦА ЗАШТИТНИКА ГРАЂАНА


	                   др Наташа Тањевић


Доставити:

-  подносиоцу притужбе

-  Министарству грађевинарства, саобраћаја и инфраструктуре
-у списе предмета

-копија Координационој комисији за инспекцијски надзор

� „Сл. гласник РС“, бр. 98/06


� „Сл. гласник РС“, бр. 7105/2021


� Инспектор је самосталан у раду у границама овлашћења утврђених законом и другим прописом и за свој рад лично је одговоран (члан 49. Закона о инспекцијском надзору) .





� Чланом 172. Закона о планирању и изградњи прописано је да се Министарство грађевинарства, саобраћаја и инфраструктуре врши надзор над извршавањем одредаба наведеног закона као и прописа донетих на основу истог.





� Представка упућена Министарства грађевинарства, саобраћаја и инфраструктуре путем електронске поште � HYPERLINK "mailto:inspekcija@mgsi.gov.rs" �inspekcija@mgsi.gov.rs�, дана 29. јула 2021. године, а везано за бесправну градњу на кат.пар…

